แบงก์เปิดศึกไล่ดูดเงินฝากล่อใจดอก5%
&nbsp;
18 ส.ค. 2554

โพสต์ทูเดย์ — กสิกรไทยออกเงินฝากพิเศษ 5 เดือน 5% พร้อมประกันอนาคต
นายอนุรักษ์ ตันติพิพัฒนา ผู้อำนวยการฝ่ายบริหารผลิตภัณฑ์เงินฝากและการลงทุนลูกค้าบุคคล ธนาคารกสิกรไทย เปิดเผยว่า ธนาคารได้เปิดให้บริการเงินฝากรูปแบบใหม่เป็นเงินฝากประจำคู่ประกันเพื่อการศึกษาบุตร 555 ซึ่งเป็นบริการเงินฝากประจำ 5 เดือน ได้รับอัตราดอกเบี้ยสูงปีละ 5% แต่จะต้องซื้อคู่กับกรมธรรม์ประกันชีวิตแบบประกันเพื่ออนาคตการศึกษาบุตร กำหนดเงื่อนไขฝากขั้นต่ำ 1 หมื่นบาท และสูงสุดไม่เกิน 5 เท่าของเบี้ยประกันชีวิตแบบประกันเพื่ออนาคตการศึกษาบุตร โดยตั้งเป้าการระดมเงินฝากไว้ 500 ล้านบาท
นายชัยวัฒน์ อุทัยวรรณ์ ประธานเจ้าหน้าที่บริหารและกรรมการผู้จัดการใหญ่ ธนาคารนครหลวงไทย กล่าวว่า ได้เปิดบริการเงินฝากประจำพิเศษ 3 เดือน ในงานกาชาด โดยจ่ายอัตราดอกเบี้ยพิเศษ 1.50% สำหรับลูกค้าที่ร่วมทำบุญซื้อสลากบำรุงกาชาดไทยกับธนาคารนครหลวงไทย พร้อมรับสิทธิพิเศษเมื่อฝากต่อเป็นเงินฝากประจำพิเศษ 12 เดือน รับอัตราดอกเบี้ยเงินฝากประจำ 12 เดือน บวก 0.25% ต่อปี ตั้งแต่วันที่ 30 มี.ค.–7 เม.ย.นี้ 
ด้านธนาคารซีไอเอ็มบีไทยร่วมกับสายการบินไทยแอร์เอเชีย จะเปิดตัวบัญชีเงินฝากออม “แอร์เอเชีย เซพเวอร์” ซึ่งไม่ต้องใช้สมุดคู่ฝากในการทำธุรกรรมทางการเงิน พร้อมรับสิทธิประโยชน์และเอกสิทธิ์มากมายจากสายการบินแอร์เอเชีย